Pa, dogter ongedeerd ná ontvoeringsdramaWetstoepassingsowerhede by die vermeende ontvoerders se Ford Ranger. (Foto: Rusa) ’n Man is in hegtenis geneem nadat hy en twee ander glo ’n pa van KwaZulu-Natal ontvoer en toe beweer het dat hulle die pa se 16-jarige dogter – wat by haar ouma woon – óók ontvoer het. Die pa was deurgaans onder die indruk dat sy kind ook ontvoer is en het nadat hy bevry is wetstoepassingsowerhede aangesit om haar op te spoor. Sy dogter is intussen ongedeerd gevind. Sy het wel dreigemente ontvang, maar is nooit ontvoer nie. Prem Balram, woordvoerder van Reaction Unit South Africa (Rusa), sê die pa is Dinsdag by sy huis in Amanzimtoti ontvoer. Die man se ontvoerders het hom na bewering in ’n silwer Ford Ranger-bakkie na die bank geneem om kontant te onttrek in ruil vir sy en sy dogter se vryheid. Die gewapende mans het hom tot by die ingang van die bank gelei en buite gewag sodat hy die kontant kon onttrek. Die man het egter die kans aangegryp om alarm te maak. Die pa het flink gedink en toe hy by die Capitec-tak in Wickstraat in Verulam instap, en aan personeellede van die bank gesê dat hy en sy dogter ontvoer is en as gyselaars aangehou word. Die owerhede is ontbied en die bestuurder van die bakkie is in hegtenis geneem. Sy twee makkers het op die vlug geslaan nadat hulle besef het dat die pa die owerhede ontbied het. Balram vertel dat die pa ná die inhegtenisneming nog onseker was of sy dogter by haar ouma in KwaDabeka is of wel ontvoer is. Hy was sigbaar getraumatiseer. Die man het verduidelik dat hy Dinsdag deur drie mans in die Ford Ranger gedwing is. Hulle het hom aanvanklik na Folweni geneem waar hy R10 000 uit sy rekening onttrek het. Hy het in daardie stadium ŉ balans van R4 000 gehad, maar wel sy daaglikse onttrekkingslimiet bereik. Dit is toe dat die verdagtes hom Woensdag na die bank begelei het om die oorblywende bedrag te onttrek. “Die slagoffer het [ná die inhegtenisneming] geglo dat sy dogter in die omgewing moet wees aangesien sy ontvoerders hom oortuig het dat hulle die tiener reeds ontvoer het,” verduidelik Balram. Die wetstoepassingsowerhede het die omgewing gefynkam voordat hulle na KwaDabeka is waar die tiener se ouma aangedui het dat die tiener by die skool is. Beamptes is toe na die skool waar hulle die tiener ongedeerd aangetref het. “Sy het aan beamptes vertel dat sy die vorige aand ŉ oproep van haar pa se selfoon ontvang het. ŉ Onbekende man het haar meegedeel dat haar pa ontvoer is en indien sy nie aan hul opdragte voldoen nie, sy óók ontvoer sou word. Sy het haar ouma omtrent die oproep ingelig.” Die aangekeerde verdagte staan nou tereg op aanklag van ontvoering en gewapende roof. Die soektog na sy makkers duur voort. Maroela Media het ’n navraag aan die KwaZulu-Natalse polisie gerig omtrent die ontvoeringsdrama en wag nog op terugvoer.